

2024. gada 15. augustā

**AS “Pasažieru vilciens” pirmajā pusgadā strādājis ar nepilnu 700 000 eiro peļņu**

**Pārvadājot 8 989 953 pasažierus, AS “Pasažieru vilciens” 2024. gada pirmajā pusgadā no biļešu pārdošanas guvis 11 740 585 eiro lielus ieņēmumus, noslēdzot attiecīgo pārskata periodu ar 695 349 eiro peļņu.**

Turpinot jauno elektrovilcienu ieviešanu satiksmē, pārvadātājs “Vivi” 2024. gada pirmajā pusgadā pārvadājis 8 989 953 pasažierus, kas ir par 9,3% jeb 767 317 pasažieriem vairāk nekā 2023. gada pirmajos sešos mēnešos. No visa pirmajā pusgadā pārvadāto pasažieru skaita 8 024 544 jeb 89% pasažieru pārvadāti ar elektrovilcieniem jeb piepilsētas maršrutos, bet 965 409 jeb 11% – ar dīzeļvilcieniem jeb reģionālajos maršrutos un Siguldas dzelzceļa līnijā.

Šogad pirmajos sešos mēnešos ar “Vivi” vilcieniem, veicot pasažieru pārvadājumus, nobraukti 3 645 866 kilometri, kas ir par 20,2% vairāk nekā tādā pat periodā 2023. gadā, kad tika nobraukti 3 033 549 kilometri. Nobraukto kilometru skaita pieaugums skaidrojams ar reisu skaita palielināšanu, piemēram, Daugavpils un Liepājas virzienā, tajā skaitā intervāla grafika pilnveidošanu atsevišķos maršrutos, tādējādi uzlabojot pasažieru pārvadājumu pakalpojumu pieejamību un iedzīvotāju mobilitāti. Savukārt vilcienu precizitāte šī gada pirmajā pusgadā bijusi vidēji 97,2% robežās (neskaitot šī gada janvāri, kad pārvadātājs saskārās ar zināmiem izaicinājumiem reisu izpildes laikā nodrošināšanā, vilcienu precizitāte no februāra līdz jūnijam bijusi vidēji 98% robežās), ierindojot uzņēmumu punktuālāko pārvadātāju galvgalī Eiropā.

Uzņēmums šī gada pirmajā pusgadā, veicot pasažieru pārvadājumus, guvis 11 740 585 eiro ieņēmumus, pārskata periodu noslēdzot ar 695 349 eiro lielu peļņu (2023. gada pirmajā pusgadā uzņēmuma peļņa bija 315 461 eiro). Vienlaikus vislielākos ieņēmumus šogad uzņēmums sasniedzis šī gada jūlijā, kad, pārvadājot 1 798 028 pasažierus, kas ir šogad līdz šim vislielākais mēneša griezumā pārvadāto pasažieru skaits, pārvadātājs no biļešu tirdzniecības ienākumos guvis 2 900 608 eiro.

“Redzam, ka pasažieru uzticība pārvadājumiem pa dzelzceļu ir gana augsta, ko apliecina joprojām pieaugošais pieprasījums pēc vilcienu satiksmes. Turklāt pasažieri ir atzinīgi novērtējuši arī jaunos elektrovilcienus un to sniegtās priekšrocības modernu un ērtu pārvadājumu nodrošināšanā. Lai arī nesen visa Latvija piedzīvoja līdz šim spēcīgāko vētru novērojumu vēsturē, kas radīja nopietnus bojājumus dzelzceļa infrastruktūrai, būtiski ietekmējot arī vilcienu precizitāti, dzelzceļš kā sabiedriskā transporta veids ir un paliek visātrākais un precīzākais. Tāpēc man ir prieks, ka pilnveidojot un uzlabojot pasažieru pieredzi vilcienos, varam dot nozīmīgu ieguldījumu dzelzceļa kā sabiedriskā transporta mobilitātes mugurkaula veidošanā,” norāda AS “Pasažieru vilciens” valdes priekšsēdētājs Raitis Nešpors.

Šobrīd pasažieru pārvadājumos “Vivi” izmanto 28 jaunos elektrovilcienus, savukārt vēl vienam elektrovilcienam tiek veiktas dinamiskās pārbaudes. Atlikušo trīs sastāvu piegādi ražotājs apņēmies īstenot līdz septembra beigām. Turpinot jauno elektrovilcienu ieviešanu satiksmē, uzņēmums tuvākajā laikā plāno pilnībā atteikties no veco elektrovilcienu izmantošanas, elektrificētajās dzelzceļa līnijās nodrošinot tikai augstākajiem kvalitātes standartiem atbilstošus pārvadājumus.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”. AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv